Саманба 1994 шықәсазы Лаҭа аҭарцәразы: уаҳа ԥсыхәа ыҟаӡамызт
13:37 26.03.2024 (ирҿыцуп: 16:15 26.03.2024)
Анапаҵаҩра
30 шықәса раԥхьа ақырҭуа мпыҵахалыҩцәа рҟынтәи Кәыдры аҩхааҟны ахы иақәиҭтәын Лаҭа ақыҭа. Ишԥалдыршеи аԥсуа аруаа аӷа ахы ҭирҟьаанӡа ишьҭахьҟа ихьацара, мчқәас ирымаз уи аамҭазы, арадио Sputnik аефир аҟны Лаҭа аҭарцәра шымҩаԥгаз игәалаиршәеит аибашьра аветеран, Аԥсны Афырхаҵа Гарри Саманба.
Ақырҭуа милаҭеилыхыҩцәа атеррорист-диверсиатә еибашьра ҩаԥхьа ихацдыркырц иаҿын Аԥсны Аџьынџьтәылатә еибашьра анаҩс. Гал араион аҟны ианрықәымҿиа, ақырҭцәа рхада Едуард Шеварнаӡе Кәыдры аҩхаа ашҟа аидыгаратә мчқәа алагалатәуп ҳәа дықәгылан Аԥсны ҩада-мрагылара ахылаԥшра аҭара илшоит ҳәа игәҭакны. Кәыдры аҩхаа ақырҭцәа иаҳа астратегиатә лшара дуқәа рнаҭон Гал рнапаҟны иҟазар аасҭа. Ақырҭуа архәҭақәа Кәыдры иахьгылаз аҟынтәи Аҟәанӡа 17 километра бжьан, ирықәҿиазҭгьы ахҭнықалақь ахь илбаар рылшон. Убри аҟынтәи Аԥсны амчрақәа рнапхгара хәажәкыра 24 рзы аҩхааҟны ажәылара мҩаԥыргеит. Уи хықәкыс иаман Лаҭа аҭарцәара, аха аԥсуаа ирықәҿиазҭгьы Ажара Сакьан ақыҭақәа рахь ихаларц акәын. Ақырҭцәа Лаҭа аанрыжьит уамак аҿагылара ҟамҵакәа. Ақыҭаҟны инхоз аиҳараҩык бналеит, избанзар ԥхынҷкәын 14, 1992 шықәсазы Лаҭа иҭархаз авертолиот азы ашьоура иацәшәон. Мышкала аԥсуа архәҭақәа Лаҭа иара убас Кәыдры аҩхаа ладатәи ахәҭа Қәабчаранӡа иааныркылеит. Кәыдрытәи аҩхааҟны аидысларақәа ыҟан ԥхынгәы 1994 шықәсанӡа, аха урҭ хадартәла аҩ-ганкгьы иҭдырҟьоз артиллериатә хқәа ракәын.
Лаҭа аҭарцәра астратегиатә ҵак ду аман ҳәа азгәеиҭеит ицәажәараан аибашьра аветеран, Аԥсны Афырхаҵа Гарри Саманба.
"Лаҭа аҭарцәра аҭахын, уи даара иӷәӷәаз аплацдарм акәын. Иҳамгаргьы ԥсыхәа ыҟаӡамызт. Уа иҟан иҭархаз авертолиот, ҳаҳәшьцәа, ҳашьцәа, ахәыҷқәа ахьҭарблыз. Иҟаҳҵар акәын, иагьыҟаҳҵеит", - иҳәеит Саманба.
Аицәажәара инеиҵыхны ишәаҳар шәылшоит аудиофаил аҟны хыхь.